text: El metro lidera el creixement del transport públic amb xifres rècord de viatgers | Andreuenc
  SocietatJordi Royo 04/02/2019
  Transports Metropolitans de Barcelona ha fet públiques les dades de passatgers de l'any 2018 i aquestes han assolit un nou resultat històric: per primera vegada s'han superat els 600 milions de viatges anuals. En total, durant el darrer any s'ha registrat la xifra de 615 milions de validacions entre la xarxa de metro, la xarxa de bus i els transports d'oci. Això suposa un increment del 3,8% respecte l'any 2017, que amb 592,4 milions de trajectes ja havia suposat un rècord d'usuaris.
  De les diferents opcions disponibles, el mitjà de transport més utilitzat continua sent el metro, que també ha marcat un nou màxim històric superant els 400 milions de validacions. Entre totes les línies de la xarxa suburbana s'han desplaçat 407,5 milions de persones, amb la línia 1 al capdavant, que continua sent la que mou més passatgers. Per la seva banda, la xarxa de d'autobús ha transportat 202,9 milions de passatgers. El que significa també un creixement del transport en superfície.
  Pel que fa al districte de Sant Andreu, l'estació de La Sagrera es manté entre les més transitades de tota la xarxa de metro. El fet que es tracti d'un intercanviador ferroviari que enllaça també amb autobusos urbans i interurbans la converteix en una de les estacions principals de la xarxa de transport públic metropolità. L'estació dóna servei a les línies de metro L1, L5, L9 Nord i L10 Nord i a les línies de tren R3, R4 i R12.